《古诗》
宋代·庞谦孺

凡人种园花，但取红紫丽。
今我种园花，所乐在生意。
侵晨草露湿，园林有清气。
寝兴不裹首，散策绕花次。
次第除繁枝，分明去浪蕊。
客至旋结襟，舍柯惜馀味。
新稍才过屋，弱干渐拂地。
是中有深趣，欣然心自慰。

作者简介：庞谦孺（一一一七～一一六七），字祐甫，晚号白蘋老人，单州（今山东单县）人，寓居吴兴。高宗绍兴十年（一一四○），以季父恩为将仕郎。历泰州海陵尉，两浙西路提点刑狱司干办公事，江南东路转运司干办公事，镇江府观察推官。孝宗乾道三年（一一六七）权监饶州景德镇，寻卒，年五十一。有《白蘋文稿》十卷，已佚。事见《南涧甲乙稿》卷二二《祐甫墓志铭》。今录诗三十四首。